CELEX: 32016D0771
Language: sk
Date: 2016-05-13 00:00:00
Title: Vykonávacie rozhodnutie Komisie (EÚ) 2016/771 z 13. mája 2016, ktorým sa Španielsku dočasne povoľuje, aby schválilo uvádzanie semien druhu Pinus radiata D. Don dovezených z Nového Zélandu, ktoré nespĺňajú požiadavky na identifikáciu a označovanie podľa smernice Rady 1999/105/ES, a sadiva vyprodukovaného z týchto semien na trh [oznámené pod číslom C(2016) 2784]

18.5.2016   
            
            
               SK
            
            
               Úradný vestník Európskej únie
            
            
               L 127/52
            
         VYKONÁVACIE ROZHODNUTIE KOMISIE (EÚ) 2016/771
   z 13. mája 2016,
   ktorým sa Španielsku dočasne povoľuje, aby schválilo uvádzanie semien druhu Pinus radiata D. Don dovezených z Nového Zélandu, ktoré nespĺňajú požiadavky na identifikáciu a označovanie podľa smernice Rady 1999/105/ES, a sadiva vyprodukovaného z týchto semien na trh
   
      
         [oznámené pod číslom C(2016) 2784]
      
   
   (Iba španielske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1), a najmä na jej článok 18 ods. 1,
   so zreteľom na žiadosť Španielska,
   keďže:
   
               (1)
            
            
               Produkcia semien a sadiva vyprodukovaného zo semien druhu Pinus radiata, ktoré spĺňajú požiadavky na množiteľský materiál stanovené v smernici 1999/105/ES, v Španielsku v súčasnosti nestačí pokryť dopyt konečných používateľov. Potrebný množiteľský materiál nemôžu dodávať iné členské štáty, keďže členské štáty, ktoré by mohli byť schopné tieto semená dodávať, nemajú také množstvo materiálu, ktoré by pokrylo potreby Španielska.
            
         
               (2)
            
            
               Potrebné množstvo materiálu príslušného druhu, ktorý je určený na následnú produkciu sadiva, je schopný dodať Nový Zéland. Tieto semená však nespĺňajú požiadavky na identifikáciu a označovanie podľa smernice 1999/105/ES. Konkrétne ide o to, že uvedený materiál nie je zaradený do žiadnej z kategórií uvádzaných na trh stanovených v smernici 1999/105/ES.
            
         
               (3)
            
            
               V tejto súvislosti Španielsko požiadalo Komisiu o povolenie, aby mohlo na obmedzené obdobie schváliť uvádzanie semien Pinus radiata z Nového Zélandu a sadiva vyprodukovaného z týchto semien na trh.
            
         
               (4)
            
            
               Španielsko zakladá semenné sady, vďaka ktorým by samo dokázalo pokryť svoj dopyt po sadive. Vzhľadom na dlhšie produkčné cykly semien lesných kultúr sa odhaduje, že súčasný nedostatok bude trvať ešte päť rokov. Odhadovaná ročná maximálna potreba semien Pinus radiata predstavuje 400 kg.
            
         
               (5)
            
            
               Nič nepoukazuje na to, že semená a sadivo Pinus radiata z Nového Zélandu predstavujú problémy alebo riziká z hľadiska ich zdravia, kvality alebo vitality.
            
         
               (6)
            
            
               Keďže Španielsko je jediným členským štátom, ktoré dočasne nie je schopné pokryť dopyt konečných užívateľov po semenách a sadive druhu Pinus radiata, schválenie uvádzania na trh by sa malo obmedziť na územie Španielska.
            
         
               (7)
            
            
               Na základe uvedených skutočností a aby Španielsko mohlo preklenúť obdobie nedostatku, malo by sa mu povoliť, aby na obmedzené obdobie schválilo uvádzanie semien a sadiva vyprodukovaného zo semien druhu Pinus radiata, ktoré spĺňajú menej prísne požiadavky než požiadavky stanovené v článkoch 13 a 14 smernice 1999/105/ES, na trh. Uvedené povolenie by malo byť obmedzené na maximálne 400 kg semien ročne a malo by platiť do 31. marca 2021.
            
         
               (8)
            
            
               Pri uvádzaní na trh by k takýmto semenám a sadivu mal byť pripojený dokument obsahujúci údaje na jeho identifikáciu. Preto by sa v tomto rozhodnutí mali stanoviť požiadavky na identifikáciu a označovanie.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   1.   V súlade s požiadavkami stanovenými v prílohe sa Španielsku do 31. marca 2021 povoľuje, aby v rámci svojho územia schválilo uvádzanie na trh maximálne 400 kg semien ročne druhu Pinus radiata D. Don pochádzajúcich z Nového Zélandu, ktoré sú určené na produkciu sadiva a ktoré nespĺňajú požiadavky na identifikáciu a označovanie stanovené v článkoch 13 a 14 smernice 1999/105/ES.
   2.   V súlade s požiadavkami stanovenými v prílohe sa Španielsku do 31. marca 2021 povoľuje, aby v rámci svojho územia schválilo uvádzanie na trh sadiva vyprodukovaného zo semien, ktorých uvádzanie na trh bolo schválené v súlade s odsekom 1, a ktoré nespĺňa požiadavky na identifikáciu a označovanie stanovené v článkoch 13 a 14 smernice 1999/105/ES.
   Článok 2
   Španielsko okamžite informuje Komisiu a ostatné členské štáty o všetkých rozhodnutiach prijatých v súlade s týmto rozhodnutím.
   Článok 3
   Toto rozhodnutie je určené Španielskemu kráľovstvu.
   
      V Bruseli 13. mája 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 11, 15.1.2000, s. 17.
   
      PRÍLOHA
      Požiadavky na identifikáciu a označovanie semien a sadiva podľa článku 1.
      
                  1.
               
               
                  Na identifikáciu množiteľského materiálu sa vyžadujú všetky tieto informácie:
                  
                              a)
                           
                           
                              identifikačný kód základného materiálu, ak je k dispozícii;
                           
                        
                              b)
                           
                           
                              botanický názov;
                           
                        
                              c)
                           
                           
                              kategória;
                           
                        
                              d)
                           
                           
                              účel;
                           
                        
                              e)
                           
                           
                              druh základného materiálu;
                           
                        
                              f)
                           
                           
                              skutočnosť, či je geneticky modifikovaný;
                           
                        
                              g)
                           
                           
                              región miesta pôvodu alebo identifikačný kód;
                           
                        
                              h)
                           
                           
                              pôvod, ak je to vhodné, teda či je pôvod materiálu autochtónny alebo domorodý, neautochtónny alebo nedomorodý, alebo neznámy;
                           
                        
                              i)
                           
                           
                              miesto pôvodu alebo zemepisná poloha určená rozsahom zemepisnej šírky a dĺžky;
                           
                        
                              j)
                           
                           
                              nadmorská výška alebo rozsah nadmorských výšok;
                           
                        
                              k)
                           
                           
                              rok dozretia.
                           
                        
            
                  2.
               
               
                  Označenie alebo doklad dodávateľa musia obsahovať všetky tieto informácie:
                  
                              a)
                           
                           
                              informácie uvedené v bode 1 tejto prílohy;
                           
                        
                              b)
                           
                           
                              názov dodávateľa;
                           
                        
                              c)
                           
                           
                              dodané množstvo;
                           
                        
                              d)
                           
                           
                              vyhlásenie, že semená a sadivo vyprodukované z týchto semien spĺňajú menej prísne požiadavky než požiadavky stanovené v článkoch 13 a 14 smernice 1999/105/ES.